Raġel ta' 90 sena ħareġ minn rikoveru fl-isptar Mater Dei mimli feriti għax ħadd ma ħarrku minn fuq is-sodda. Bint l-anzjan qalet lil Newsbook.com.mt li hija għamlet ilment u l-isptar ma ċaħdux dak li qaltilhom hi. Ritratt fuq info@newsbook.com.mt L-anzjan, li jbati bid-dimensja, iddaħħal għall-kura fl-isptar Mater Dei fil-15 ta' Ottubru li għadda. Huwa tħalla fis-sodda għal ħamest ijiem mingħajr ma' ħarrku ħadd. Wara li ħareġ mill-isptar kellu feriti gravi fuq l-għarqub, f'saqajh u fuq il-warrani tiegħu. Newsbook.com.mt ġie avviċinat minn bint ir-raġel li qalet li l-anzjar ħareġ mill-isptar f'kundizzjoni agħar milli daħal fiha. "Ħallewh hemm bħal xkora tal-patata," qalet il-mara. Hija qalet li biex missierha fieq mill-feriti kellu bżonn ġimagħtejn ta' kura. Hija allegat ukoll li l-kalzetti ta' missierha ma biddluhomlu qatt u lanqas ma ntbagħtet il-mediċina tiegħu meta ħareġ mill-isptar. Il-Ministeru ma jagħtix informazzjoni dwar l-investigazzjoni Kelliema għall-Ministeru għas-Saħħa ikkonfermat ma' Newsbook.com.mt li l-każ ġie investigat. Madankollu, il-kelliema qalet li l-investigazzjoni li saret kienet waħda interna u, għaldaqstant, ma setgħetx tagħti informazzjoni dwarha. Bint ir-raġel qalet lil Newsbook.com.mt li lilha qalulha biss li se jaraw ħaġa bħal din ma terġax tiġri. .td_uid_3_61938ae7adb48_rand.td-a-rec-img{text-align:left}.td_uid_3_61938ae7adb48_rand.td-a-rec-img img{margin:0 auto 0 0}